ປ່າສະຫງວນແຫ່ງຊາດພູຊຽງທອງ

ທຳ​ມະ​ຊາດ​ໃນ​ເຂດ​ປ່າ​ສະຫງວນ​ແຫ່ງ​ຊາດ​ພູ​ຊຽງ​ທອງ ເມືອງ​ຊະ­ນະ​ສົມ­ບູນ ແຂວງ​ຈຳປາ​ສັກ ກໍ່​ເປັນ​ແຫ່ງ​ຫນຶ່ງ​ໃນຫລາຍໆ​ບ່ອນ​ຂອງ​ເຂດ​ພາກ​ໃຕ້ຂອງ​ລາວ, ແຕ່​ສິ່ງ​ສຳ­ຄັນ​ໃນ​ສະຖານ​ທີ່​ດັ່ງ­ກ່າວ​ແມ່ນ​ມີ​ສັດ­ປ່າອາ­ໄສ​ຢູ່​ຫລາຍ​ກວ່າ​ບ່ອນ​ອື່ນໆ ເຊິ່ງ​ມີ​ພື້ນ​ທີ່​ສ່ວນ​ໃຫຍ່​ກວມ​ເອົາແຄມ​ຝັ່ງ​ແມ່­ນ້ຳ​ຂອງ​ບ້ານ​ໃຫມ່ສິງ​ສຳ­ພັນ ແຂວງ​ຈຳ­ປາ​ສັກ ຈົນຮອດ​ຫມູ່​ບ້ານ​ຈວບ​ກັນ​ແຫ່ງຫນຶ່ງ​ລະ­ ຫວ່າງ​ເມືອງ​ຊະ­ນະ​ສົມບູນ​ກັບ​ເມືອງ​ນະ­ຄອນ​ເພັງ ແຂວງ​ສາ­ລະ​ວັນ.

ປ່າສະຫງວນແຫ່ງຊາດພູຊຽງທອງ ເປັນສວນປ່າໄມ້ຂະໜາດໃຫຍ່ກວມພື້ນທີ່ 995 ຕາລາງກິໂລແມັດ ເປັນແຫລ່ງຊັບພະຍາກອນທຳມະຊາດ ແລະ ຕົ້ນນ້ຳລຳທານທີ່ສຳຄັນ ເປັນທີ່ຢູ່ອາໄສຂອງສັດປ່າຫາຍາກ ນັກທ່ອງທ່ຽວສາມາດຍ່າງເສັ້ນທາງສຶກສາທຳມະຊາດໄດ້ ແຕ່ຄວນມີຄົນນຳທາງເພາະມີສັດປ່າຫລາຍຊະນິດ ແລະ ຍັງເປັນຈຸດຊມ ປາກົດການທຳມະຊາດທີ່ເປັນເອກະລັກຂອງບ່ອນນີ້ ຄືເມື່ອຍ່າງຂຶ້ນພູເຂົາໄປເຖິງຍອດໜ້າຜາ ຈະເຫັນພາບຂຽນສີຍຸກກ່ອນປະຫວັດສາດເປັນລາຍແດງເທິງໜ້າຜາພິ້ວໄຫວສວຍງາມເໝືອນທີ່ຜາແຕ້ມ ຢູ່ແຂວງອຸບົນຣາຊະທານີ ປະເທດໄທ.

ສະ­ພາບ​ພື້ນ​ທີ່​ຂອງ​ປ່າ​ດັ່ງກ່າວ​ປົກ​ຄຸມ​ໄປ​ດ້ວຍ​ປ່າ­ດົງ​ດິບ​ທີ່ອຸ­ດົມ­ສົມ­ບູນ​ໄປ​ດ້ວຍ​ຕົ້ນ­ໄມ້ນ້ອຍ-ໃຫຍ່​ທີ່​ມີ​ລາ­ຄາ​ແພງ​ຍັງຮັກ­ສາ​ໄວ້​ຢ່າງ​ຫລວງ­ຫລາຍ ກາຍ­ເປັນ​ທີ່​ເພິ່ງ​ພາ​ອາ­ໄສ​ຂອງຝູງ​ລີງ, ທະ­ນີ, ກະ­ຮອກ, ກະ­ແຕ, ບັນ­ດາ​ສັດ​ປີກ​ອື່ນໆ​ອີກ ເມື່ອ​ທ່ານຫາກ​ໄດ້​ຍ່າງ​ເຂົ້າ​ໄປ​ໃນ​ປ່າ­ດົງອັບ​ຕຶບ­ຫນາ​ດັ່ງ­ກ່າວ​ນີ້ ຈະ​ຮູ້­ສຶກເຢັນ​ສະ­ບາຍ​ພ້ອມ​ເຕັມ​ອີ່ມ​ກັບ​ອາກາດ​ສົດໆ​ຈາກ​ທຳ​ມະ​ຊາດ​ທີ່​ຜະລິດ​ຂຶ້ນ​ຈາກ​ປ່າ​ສີ­ຂຽວ ເຖິງ​ແມ່ນວ່າ​ຈະ​ເປັນ​ລະ­ດູ­ແລ້ງ​ກໍ່​ຍັງ​ຮູ້­ສຶກອົບ​ອຸ່ນ​ເປັນ​ພິ­ເສດ ສຽງ​ຮ້ອງຄວນ​ຄາງ​ຂອງ​ຝູງ​ລີງ, ທະ­ນີ, ນົກ​ເຂົາ​ກູດ ປະ­ສານ​ກັບ​ສຽງ ແມງ­ອີ ແລະ ຈັກ­ກະ​ຈັ່ນ​ໃນ​ຍາມເດືອນ 3 ເປັ່ງ­ສຽງ​ອອກ​ເປັນບົນໆ​ຕະ­ຫລອດ​ທາງເຫມືອນ​ມັນຮ້ອງ​ບອກ​ຍິນ​ດີ​ຕ້ອນ­ຮັບ​ຜູ້​ຄົນ​ທີ່ເຂົ້າ​ມາ​ເບິ່ງ​ບ້ານ​ເຮືອນ ແລະ ຊີ­ວິດ​ການ​ເປັນ​ຢູ່​ຂອງ​ພວກ​ມັນເມື່ອ​ອອກ​ຈາກ​ປ່າ​ຍ່າງ​ຕາມ ທາງ​ໂຄ້ງ​ໄປ​ຕາມ​ຈ້າຍ​ພູ ໄດ້​ພົບກັບ​ກ້ອນ​ຫີນ​ນ້ອຍ​ໃຫຍ່​ສະ­ຫລັບກັນ​ໄປ​ຕາມ​ເນີນ​ພູ­ມີ​ລັກ­ສະ­ນະສູງ​ຊັນ​ເປັນ​ຊັ້ນໆ ເປັນ​ຫີນ​ເກຣດດີ ເຫມາະ​ສຳ­ລັບ​ການ​ປຸງ​ແຕ່ງ ເພື່ອ​ເປັນ​ສິນ­ຄ້າ​ເຂົ້າ​ໂຮງ ­ງານອຸດ­ສາ­ຫະ­ກຳ, ສາຍ​ນ້ຳ​ຫ້ວຍນ້ອຍ​ມີ​ນ້ຳ​ໄຫລ​ຕະ­ຫລອດ​ປີ ເປັນບ່ອນ​ລົງ​ກິນ​ນ້ຳ­ຂອງ​ພວກ​ສັດໃນປ່າ, ນອກ​ນັ້ນ ຍັງ​ມີ​ໂຫງ່ນ​ຫີນທີ່​ຄ້າຍ­ຄື​ຮູບ​ສັດ​ເກີດ​ຂຶ້ນ​ຕາມ​ທຳມະ​ຊາດ​ຈາກ​ການ​ທັບ​ຖົມ​ກັນຂອງ​ດິນ, ຫີນ ແລະ ຊາຍ​ສະ​ສົມ ແລະ ຖືກ​ກັດ​ເຊາະ​ຈາກ​ກະ­ແສ­ນ້ຳ ແລະ ລົມ​ມາ​ຫລາຍ​ປີ ເປັນ­ຕົ້ນ​ກໍ່ແມ່ນ​ຫີນ​ຂ້ອງ, ຫີນ​ເຕົ່າ, ຫີນ​ສີລາ​ລຶກ​ເປັນ​ຮູບ​ສິງ, ດ່ານ​ຜາ​ເພີງ, ບາງ​ບ່ອນ​ເນີນບາງ​ບ່ອນ​ເປັນລານ​ກວ້າງ​ເຫມາະ​ສົມ​ກັບ​ຕັ້ງແຄ້ມ ເພື່ອ​ພັກ­ຜ່ອນ​ຢ່ອນ​ໃຈ ເມື່ອໄດ້​ໄປ​ທ່ອງ​ທ່ຽວ ຫລື ທັດ­ສະ­ນະກ່ຽວ​ກັບ​ລະ­ບົບ​ນິ­ເວດ​ວິ­ທະ­ຍາໃນ​ເຂດ​ດັ່ງ­ກ່າວ.

ນອກ​ນັ້ນ ຍັງ​ມີ​ເຂດ​ບໍ­ລິ­ເວນຂອງ​ປ່າ​ທາມ​ເຕັມ​ໄປ​ດ້ວຍ​ກົກປ່າ​ດຸກ​ຫນາມ ແລະປ່າ​ກະ­ຖິນ ນ້ຳ​ເປັນ​ທີ່­ຢູ່​ອາ­ໄສ​ຂອງ​ສັດ​ນ້ຳ, ເຈົ້າ​ຫນ້າ­ທີ່​ຮັກ­ສາ​ປ່າ​ສະ­ຫງວນເລົ່າ​ສູ່​ຟັງ​ວ່າ: ໃນ​ປ່າ​ທາມ​ຂອງ ປ່າ​ສະ­ຫງວນ​ມີ​ທັງ​ຫມົດ 3 ບ່ອນ ແຕ່​ລະ​ບ່ອນ​ແມ່ນ​ມີ​ສັດ​ນ້ຳ​ອາ­ໄສເປັນ​ສ່ວນ​ຫລາຍ ແຕ່​ທີ່​ຫລາຍກວ່າ​ຫມູ່​ກໍ່​ແມ່ນ​ປາ­ຄໍ່, ປາ​ກະ​ໂດ ແລະ ປາ​ຂະ​ແຍງໃນ​ຍາມ​ຝົນ ແຕ່​ຍາມ​ແລ້ງ​ນ້ຳ​ບົກ​ລົງ​ດິນ​ຕົມແຕກ­ເຫີບ​ກາຍ­ເປັນ​ຮັງ​ຂອງພວກ​ຫນູ, ຍາມ­ຫນາວ ອາ­ກາດຈະ​ເຢັນ​ມີ​ຫມອກ​ປົກ​ຄຸມ​ໄປ​ທົ່ວສະ­ຫລັບ­ຊັບ­ຊ້ອນ​ຄ້າຍ­ຄື​ກັບ​ຄື້ນຂອງ​ຟອງ​ໃນ​ມະ­ຫາ​ສະ­ຫມຸດ ແລະ ຖ້າ​ເປັນ​ຍາມ​ແລ້ງ​ກໍ່​ສາມາດ​ເຫັນ​ທິວ​ທັດ​ຊ່ອງ​ພະ​ອາ­ທິດລັບ​ຂອບ​ຟ້າ​ໄດ້​ຢ່າງ​ຊັດ​ເຈນ.